Na podlagi 6. člena Zakona o šolski prehrani (Uradni list RS, št. 3/13, 46/14, 46/16 – ZOFVI-K, 76/23 in 61/24) je na predlog ravnateljice Nataše Lipič Svet zavoda dne 23.9.2024 sprejel naslednja

**PRAVILA**

**ŠOLSKE PREHRANE V OSNOVNI ŠOLI KAJETANA KOVIČA RADENCI**

**UVOD**

1. člen

Ta pravila urejajo evidentiranje, nadzor nad koriščenjem obrokov, čas in način odjave posameznega obroka, ravnanje z neprevzetimi obroki ter načine seznanitve učencev in staršev.

**ORGANIZACIJA ŠOLSKE PREHRANE**

2. člen

Šolska prehrana pomeni organizirano prehrano učencev v dneh, ko poteka pouk v skladu s šolskim koledarjem.

Šola za vse učence organizira malico.

Šola dodatno ponuja tudi:

* kosilo
* popoldansko malico
* dietne obroke.

Ceno malice določi s sklepom minister, pristojen za izobraževanje. Ceno ostalih obrokov določi šola.

3. člen

(izvajalec šolske prehrane)

Šola izvaja nabavo živil, pripravo, razdeljevanje obrokov, vodi potrebne evidence, izvaja vzgojno-izobraževalne dejavnosti, povezane s prehrano, in drugo.

4. člen

(prijava na šolsko prehrano in preklic prijave)

Prijavo na šolsko prehrano oddajo starši, skrbniki in druge osebe, pri katerih so posamezni učenci v oskrbi. Prijava se odda razredniku ali v tajništvo šole.

Prijava se praviloma odda v mesecu juniju za prihodnje šolsko leto. Spremembe v prijavi/odjavi prehrane skozi celotno šolsko leto evidentira in vodi tajništvo.

Prijava se lahko kadarkoli prekliče. Preklic velja z naslednjim dnem po njegovem prejemu.

Prijava na šolsko prehrano se vloži na obrazcu, ki ga predpiše minister, in se hrani pet let po zaključku šolskega leta.

**ČAS IN NAČIN ODJAVE POSAMEZNEGA OBROKA**

5. člen

Posamezni obrok šolske prehrane se lahko odjavi.

Posamezni obrok za učenca, ki je odsoten od pouka zaradi sodelovanja pri športnih, kulturnih in drugih tekmovanjih, v šolah v naravi, na taborih in srečanjih, na katerih sodeluje v imenu šole, odjavi šolsko prehrano razrednik ali strokovni delavec, ki je zadolžen za izvedbo dejavnosti.

Starši oz. skrbniki lahko odjavijo posamezno obrok najkasneje do 7.30 ure na dan odsotnosti učenca. Odjava po 7.30 uri velja za naslednji dan.

Odjave so možne po telefonu na št. 041 202 698 ali po elektronski pošti

prehrana@os-radenci.si

**RAVNANJE Z NEPREVZETIMI OBROKI**

6. člen

Obroke, ki v predvidenem času niso prevzeti, šola brezplačno odstopi drugim učencem, in sicer:

* malice, ki niso prevzete do 10.00 ure
* kosila, ki niso prevzeta do 13.30 ure.

Neprevzetih obrokov ni dovoljeno pogrevati ali shranjevati. Potrebno jih je dnevno razdeliti v skladu s prejšnjim odstavkom ali odstraniti.

**EVIDENTIRANJE**

7. člen

(dnevna evidenca in nadzor nad koriščenjem)

Oseba, ki jo za to pooblasti ravnatelj (tajnica VIZ), vodi evidenco o:

* številu prijavljenih učencev,
* številu prevzetih subvencioniranih obrokov,
* številu odjavljenih subvencioniranih obrokov,
* številu odjavljenih obrokov, ki niso subvencionirani,
* številu dietnih obrokov.

8. člen

(evidenca šolske prehrane)

Šola vodi evidenco prijavljenih na šolsko prehrano, ki obsega podatke o učencu, prijavljenem na šolsko prehrano:

* ime in priimek ter naslov,
* EMŠO,
* naziv šole, razred in oddelek izobraževalnega programa,
* ime in priimek staršev ter naslov,
* številka odločbe, ki je podlaga za upravičenost do subvencije za malico oziroma kosilo,
* datum nastopa pravice in obdobje upravičenosti do otroškega dodatkaoziroma državne štipendije oziroma subvencije za malico oziroma kosilo,
* višina subvencije za malico oziroma subvencije za kosilo,
* podatek o namestitvi v dom za učence oziroma v zavod za vzgojo in izobraževanje otrok in mladostnikov s posebnimi potrebami, podatek o namestitvi v rejniško družino in podatek, da je učenec oziroma dijak prosilec za azil,
* datum prijave na malico oziroma kosilo,
* vrsta obrokov šolske prehrane, na katere je prijavljen in
* število in datum prevzetih in odjavljenih obrokov.

Podatke iz pete, šeste in sedme alineje 1. odstavka tega člena šola pridobi iz centralne evidence udeležencev vzgoje in izobraževanja, ki jo vodi ministrstvo, pristojno za izobraževanje.

Do osebnih podatkov iz 1. odstavka tega člena lahko dostopajo le s strani ravnatelja pooblaščeni delavci šole, ki opravljajo dela in naloge na področju šolske prehrane.

Podatki se v evidenci iz 1. odstavka tega člena hranijo pet let od zaključka vsakega šolskega leta, v katerem je učenec upravičen do šolske prehrane.

Šola na zahtevo ministra ministrstvu sporoči statistične in analitične podatke o šolski prehrani. Pri izdelavi statističnih analiz se smejo podatki uporabljati tako, da identiteta učencev in staršev ni razvidna.

Šole v skladu s 3. odstavkom 17. člena ZŠolPre-1 v centralno evidenco MVI (135. člen ZOFVI) vnašajo podatke o prijavi učencev na šolsko malico oziroma kosilo.

**SEZNANITEV**

Šola seznani učence in starše o organizaciji šolske prehrane, pravilih šolske prehrane, njihovih obveznostih ob prijavi, subvencioniranju malice oz. kosila ter o načinu in postopku uveljavljanja subvencije najkasneje do začetka šolskega leta. Starše se do začetka šolskega leta praviloma seznani preko spletnih strani šole in oglasnih desk, razredniki pa seznanijo učence s pravili šolske prehrane na razrednih urah.

Pravila stopijo v veljavo dne 24.9.2024

Pravila šolske prehrane v Osnovni šoli Kajetana Koviča Radenci je obravnaval in sprejel Svet zavoda na svoji 4. seji dne 23. 9. 2024

Pravila sta obravnavala tudi:

* učiteljski zbor na seji dne 10. 09. 2024,
* svet staršev na seji dne 23.09. 2024,
* šolska skupnost na seji dne 20. 9. 2024.